In nomine Domini, amen. Pateat universis per presens publicum instrumentum quod anno Domini millesimo trecentesimo quinquagesimo primo, indictione quinta, mense marcii, die veneris post festum Annuntiationis Dominice, pontificatus beatissimi patris et domini nostri domini Clementis, divina providentia pape sexti, anno decimo, in presentia nostrum Stephani et Jacobi notariorum publicorum et testium infrascriptorum, reverendo in Christo patri et domino, domino Guidoni, Dei et sedis apostolice episcopo Eduensi, venienti noviter ad suam ecclesiam Eduensem, quam nondum intraverat, postquam ipse ad ipsius ecclesie regimen assumptus fuerit, venerunt obviam processionaliter viri venerabiles domini Johannes de Borbonio, decanus, Bernardus Emerici, cantor, Johannes de Lissiaco, Radulphus Cati, Johannes Jarrosserii, Hugo de Mota, Robertus Albi, Amedeus de Orgeleto, Petrus de Natalis, Guillermus de Borbonio, canonici Eduenses, et quamplures capellani et clerici chori dicte Eduensis ecclesie, prope portam inferiorem ecclesie Sancti Lazari, et cum fuerint illuc dictus dominus decanus dixit ei ore tenus quod ipse et totum capitulum ac collegium dicte ecclesie multum congaudebant de suo novo et jucundo adventu, et parati erant ipsum letanter recipere, facto et prestito prius juramento quod facere et prestare tenebatur dicte ecclesie et ejus capitulo in suo novo ingressu, sicuti et sui predecessores episcopi, qui pro tempore fuerint, illud prestare et facere consueverant ab antiquo. Et tunc idem dominus episcopus, hoc audito, respondit benigniter quod ipse illud libenter faceret et prestaret. Et tunc dictus dominus decanus tenens quamdam cedulam in qua continebantur tenor et forma ipsius juramenti, legit eam seriatim per hunc modum: Vos, reverende pater et domine, Guido, permissione divina episcope Eduensis, ad sancta Dei evangelia hic presentia juratis fidelitatem ecclesie Sancti Nazarii Eduensis; et dictus dominus episcopus respondit ita: Juro, tendens manum dexteram ad sancta Dei evangelia supradicta; item, juratis ad hec sancta Dei evangelia vos servaturum jura, privilegia, libertates, consuetudines et statuta capituli et ecclesie Eduensis, facta et facienda; et dictus dominus episcopus respondit ita: Juro, tendens manum prout supra; item, juratis ad hec sancta Dei evangelia vos ferre sentencias interdicti, suspensionis seu excommunicationis, cum requisiti fueritis, in predones, malefactores, raptores et invasores personarum et rerum capituli et ecclesie Eduensis si et quando bonum et expediens fuerit capitulo et ecclesie Eduensi, nec relaxare vel amovere sentencias quousque fuerit satisfactum vel nisi de consensu capituli procedat vel nisi aliud de jure vel pro utilitate ecclesie et capituli fuerit faciendum, et tunc de consensu capituli; et dictus dominus episcopus respondit ita: Juro, et tendens manum sicut supra. Quibus actis, dictus dominus decanus vice sua et capituli petiit a nobis dictis notariis publicis super premissis ita factis sibi dari et fieri publicum instrumentum, et dictus dominus episcopus petiit similiter consimile instrumentum. Actum Edue, in loco predicto, sub anno, indictione, mense, die et pontificatu predictis, hora quasi prima, presentibus Gerardo Popain, Guillermo Chandelarii, Johanne Apothecarii, civibus Eduensibus, Guillermo de Perreria, Guioto de Faya, Henrico Patoilleti, Stephano Serrurarii, Guillermo de Vico, clericis curie Eduensis, notariis et juratis, et pluribus aliis fide dignis presbiteris, clericis et laycis, testibus ad premissa vocatis et rogatis. Ego vero Stephanus Guiardini, de Edua, clericus, sacra apostolica imperialique et regia auctoritate notarius, etc. Et ego Jacobus dictus Ramilley, de Edua, apostolica et imperiali auctoritate publicus notarius, etc.